<classify> Ujenzi wa Kituo cha Afya Msanzi mkoani Rukwa, haujaanza kwa miezi nane sasa, kutokana mvutano uliopo kati ya Mkuu wa Mkoa wa Rukwa, Joachim Wangabo na Mkuu wa Wilaya ya Kalambo, Julieth Binyura.Kwa sasa kila mmoja ana na eneo lake, ambalo anataka kituo hicho kijengwe, huku Mbunge wa Jimbo la Kalambo ambaye pia ni Naibu Waziri Ofisi ya Rais Tamisemi, Josephat Kandege anapendekeza eneo la Samazi, ilipo Zahanati ya Samazi.Akizungumzia suala hilo, Naibu Katibu Mkuu Ofisi ya Rais, Tawala za Mikoa na Serikali za Mitaa Tamisemi anayeshughulikia Afya, Dk Dorothy Gwajima ameeleza kuwa anasikitishwa na kuchelewa kuanza kwa ujenzi wa mradi huo kwa miezi nane sasa.Hivyo, Dk Gwajima amempa siku saba Mkurugenzi Mtendaji wa Halmashauri ya Wilaya ya Kalambo mkoani Rukwa, Msongela Palela , ahakikishe ujenzi wa Kituo cha Afya Samazi unaanza mara moja.Alionya kuwa vinginevyo Sh milioni 400 zilizotolewa na Serikali Kuu kwa ajili ya ujenzi wa mradi huo, zitahamishiwa akaunti ya Kata ya Msanzi mwambao mwa Ziwa Tanganyika na ujenzi kusimamiwa na kamati ya afya ya kata hiyo.Serikali Kuu imeshatoa shilingi milioni 400 kwa ujenzi wa Kituo cha Afya Samazi tangu Mei mwaka jana. Fedha zipo ila mnavutanavutana, pia shilingi bilioni 1.5 zimeshatolewa kwa ujenzi wa Hospitali ya Wilaya ya Kalambo, ambako nako taarifa nilizonazo zimetumika zote na kazi haijakamilika huku ikidaiwa nyongeza ya shilingi milioni 701 alisema Gwajima.Alisisitiza kuwa Msimamo na maelekezo ya Wizara, Ofisi ya Rais Tamisemi ni kwamba ujenzi wa Kituo cha Afya ufanyike katika eneo lililopo Zahanati ya Samazi na si vinginevyo. Nampa DED siku saba ujenzi uanze vinginevyo shilingi 400 zilizopo katika akaunti ya DED zitahamishiwa katika akaunti ya Kata ya Msanzi na ujenzi kusimamiwa na Kamati ya Afya ya Kata ya Samazi.Dk Gwajima alitoa maagizo hayo ya serikali, alipotembelea na kukagua ujenzi wa Kituo cha Afya Samazi na ujenzi wa Hospitali ya Wilaya ya Matai, akiwa katika ziara ya siku mbili mkoani Rukwa.Akizungumzia hilo, Mwenyekiti wa Serikali ya Kijiji cha Samazi, Bernard Kapesa aliwaeleza waandishi wa habari kuwa kutokana na mvutano wa wapi kijengwe kituo cha afya, wakazi wa Kata ya Samazi wamelazimika kusafisha maeneo yote matatu.Mkuu wa Mkoa Wangabo ana eneo lake, tena alikuja na wataalamu wake, tumeshalisafisha, DC Binyura naye hivyo hivyo, tumelisafisha eneo analolitaka na tena tumepasua na barabara ya kufika huko... Mbunge Kandege naye pia ana eneo lake, tumeanza kulisafisha kwa kuchimbua mawe... kwa kweli tumechanganyikiwa na kuteseka, kila mmoja ana maelekezo yake,alieleza Kapesa.Kwa upande wao, wakazi wa Kata ya Samazi walimweleza Dk Gwajima kuwa wao wanapendelea kituo cha afya kijengwe katika eneo ilipo zahanati ya Samazi na si vinginevyo.  <topic>: kitaifa 